**Likumprojekts**

**“Grozījumi Eiropas teritoriālās sadarbības grupu likumā”**

Likumprojekts ir sagatavots, lai nodrošinātu Eiropas teritoriālās sadarbības grupu likuma atbilstību 2013. gada 17. decembra Eiropas Parlamenta un Eiropas Padomes regulas (ES) Nr.1302/2013, ar ko groza regulu (EK) Nr.1082/2006 par Eiropas teritoriālās sadarbības grupu attiecībā uz šādu grupu izveides un darbības precizēšanu, vienkāršošanu un uzlabošanu (turpmāk – Regula 1302/2013), prasībām.

Ar Likumprojektu ir paredzēts pielāgot nacionālās procedūras, kas attiecas uz Eiropas teritoriālās sadarbības grupu (turpmāk – ETSG) reģistrēšanu Latvijā, kā arī ETSG dalībnieku, kas reģistrēti Latvijā, apstiprināšanu dalībai grupās, Regulas 1302/2013 prasībām, tostarp:

1. tiek paredzēta iespēja ETSG dibināt ne tikai vismaz divās Eiropas Savienības dalībvalstīs esošiem tiesību subjektiem, bet arī tādos gadījumos, ja ETSG sastāvā bez ES dalībvalstu pārstāvjiem ir dalībnieki no ES dalībvalstij kaimiņos esošas valsts;
2. tiek paplašināts potenciālais ETSG dalībnieku loks, papildinot tos ar privāto tiesību juridiskajām personām (valsts un pašvaldību kapitālsabiedrības vai kapitālsabiedrības, kas atrodas valsts vai pašvaldības iestādes, pašvaldības, citas atvasinātas publiskas personas vai tās institūcijas padotībā vai izšķirošā ietekmē vai šiem kritērijiem atbilstošas privāto tiesību juridiskās personas izšķirošā ietekmē);
3. tiek pagarināti termiņi (no trīs mēnešiem uz sešiem mēnešiem), kuros Vides aizsardzības un reģionālās attīstības ministrijai ir jāpieņem lēmums par ETSG reģistrēšanu, ja ETSG plānots reģistrēt Latvijā un, kuros jāpieņem lēmums par Latvijā reģistrētas juridiskās personas apstiprināšanu dalībai ETSG.

Likumprojekts atrodas izstrādes procesā

Komentārus un priekšlikumus iesniegt Dainim Špeļam līdz 18.02.2015.

Informāciju sagatavoja:

Dainis Špeļs

Juridiskā departamenta

Eiropas Savienības fondu projektu

tiesiskā nodrošinājuma nodaļas jurists

tālrunis: 67026511

e-pasts: Dainis.Spels@varam.gov.lv